– Han der Horn har ikke mye peiling. Ja, godeste Båtstrand var læregutt hos oss, det er helt rett. Han gjorde en glimrende jobb, Sondre er en av smarteste menneskene jeg har møtt.

Oddekalv er forbannet. Denne uken gikk Erlend Horn, Venstres førstekandidat i Bergen, til angrep på MDG generelt og deres førstekandidat Sondre Båtstrand spesielt.

– I bybanesaken er Miljøpartiet de Grønne i Bergen forvillet av Kurt Oddekalv sine snodige tanker. Spør du meg må vi så langt det er mulig å hindre at hans preferanser får styre bypolitikken, sa Horn blant annet og nevnte også Oddekalvs sysling med chemtrails-konspirasjonsteorien.

Venstre: – Miljøpartiet har hørt for mye på Oddekalv

Båtstrand, som tidligere var rådgiver i Oddekalvs Miljøvernforbund, mente at Horn og Venstre dro valgkampen ned på et søplete nivå.

Oddekalv selv er ikke særlig imponert av Horn, lar han oss høre.

Oddekalv mimrer tilbake til tiden da Båtstrand jobbet for ham, og forteller om den gangen han forsøkte å gi Båtstrand en økologisk kalkun.

– Han er jo veggis, og så ut som om kalkunen var blitt slaktet rett foran ham, sier Oddekalv og koser seg med enda en historie:

– En gang vi plukket tyttebær sammen spurte jeg Sondre om han hørte hvordan tyttebærbarna i spannet skrek etter sin mor, he-he.

Oddekalvs poeng i siste anekdote er at alt liv kommuniserer, om det er planter eller dyr, forteller han.

Dårlig kommunikasjon fra Venstre

Men Venstre, mener Oddekalv, er dårlig på kommunikasjon.

– Jeg har jobbet med miljøvern i 30 år, og har vært rådgiver for de fleste partier. Unntaket er Venstre og SV, de tror de vet alt fra før. Erlend Horn skal være så høy og mørk, men du skal være dum for å ville bygge bybanen over Bryggen, sier Oddekalv.

– Han glemmer hvem som sørget for at denne banen i det hele tatt ble bygget. Det var meg og Jon Hamre.

– Det mangler ikke av folk som mener at det var DE som sørget for at Bergen fikk Bybanen...

– Kanskje ikke, men det er veldig enkelt å dokumentere at vi sto bak. Det er det tusenvis av sider med dokumentasjon på.

– Hva tenker du om at Horn drar frem chemtrails-teorien, eller geoengineering som du kaller det, når han snakker om MDG?

– Horn vet at vi ikke er MDG og vice verca. Vi som organsisasjon har en annen rolle enn politiske partier. Jeg har aldri diskutert geoenginering med MDG. Dette er en sak vi vil undersøke, fordi medlemennne våre har bedt om at vi gjør det.

– Så du tar utgangspunkt i dette er et reelt eksisterende fenomen?

– Ja, det er for mange rapporter ute i verden om det til at det ikke skulle være reelt. Men det har ingenting med Sondre Båtstrand å gjøre.

Forstår at MDG går opp

Oddekalv sier at han forstår godt at MDG vokser på skuldrene til «gamle» miljøpartier som SV og Venstre.

– Hva skal du selv stemme i år, vil du si det?

– Jeg støtter Høyre og Frp, Ap, og alle, jeg, og er ikke i lommen på noe politisk parti.Forrige gang stemte jeg KrF, taktisk, for å kunne bremse Frp og Høyre i regjering. Dette året blir det vanskelig å stemme, men jeg synes ikke Venstre har en god politikk. De vil presse inn Bybanen langs Bryggen, mot folkets vilje. Det er slik enkelte fanatikere opererer.

– Jeg synes vi har en vakker by, men var for å rive Bryggen da jeg var ung og sløkket i hodet. Det er forbudt å tenke slik i dag, men vi må rive masse gamle bygninger om vi får Bybanen der. Merk deg at alle som vil ha Bybanen over Bryggen er folk som ikke er født i Bergen, som Filip Rygg og gjengen.

Erlend Horn sier at Oddekalv selv understreker poenget hans.

– Det viser at de seriøse miljøpartiene i Bergen bør vokte seg vel for å lytte til Miljøvernforbundet i viktige miljøsaker. For det første er det han sier helt feil: Ikke et eneste bygg må rives for å bygge Bybanen langs Bryggen. For det andre er det stadig flere som ønsker den løsningen, 35 prosent på forrige måling. Bare halvparten ønsker tunnel.

– Er fra Bergen

Horn mener han ikke satte noe likhetstegn mellom Miljøvernforbundet til Oddekalv og Miljøpartiet til Sondre Båtstrand.

– GRØNT ER IKKE GRØNT: Erlend Horn, førstekandidat for Venstre i Bergen.

– Men i en del viktige miljøsaker har de sammenfallende synspunkter. Jeg skulle ønske alle miljøpartiene kunne samle seg om å kjempe for gode miljøløsninger, slik Venstre, SV, KrF og Byluftlisten for eksempel har gjort i saken om Bybanen, sier Horn og poengterer at han forøvrig er født og oppvokst på Kronstad i Bergen.